google/wiki40b huggingface dataset:
Lichenometri

Lichenometri (av engelsk lichen som betyr lav) er en metode utviklet på 1950-tallet for å analysere tilvekst av lav på steinflater for enten å minimumsdatere underlaget eller aldersbestemme laven. En kan også benytte lichenomtri for å datere endringer i vannstand, glasiale utvaskinger, ras og steinfall, arkeologiske strukturer og tidligere utbredelser av permanent snødekke.
Metoden baserer seg på et prinsipp om at det største lav-individet som vokser på et underlag også er det eldste individet. Om en da kjenner artens tilvekstkurve, kan en tidfeste når underlaget senest ble avdekket. Tilvekstkurven kan etableres ved å måle den største størrelsen på en lav på et underlag av kjent alder slik som gravstener, historiske stenbygninger eller enkelte morener. En kan også følge enkelte individer av en lavart med ulik størrelse over noen år og gjøre målinger av disse. Selv om tilvekstkurven er ulik for den enkelte lavart gjelder det at tilveksten er forholdsvis rask i begynnelsen, for så å avta til en mer konstant rate. Den mest vanlige lavarten innen lichenometri er kartlav (Rh. Geographicum)
Mein Führer–Den virkelige sanneste sannheten om Adolf Hitler

Mein Führer–Den virkelige sanneste sannheten om Adolf Hitler (originaltittel: Mein Führer – Die wirklich wahrste Wahrheit über Adolf Hitler) er en tysk filmkomedie regissert av Dani Levy, og utgitt i januar 2007
Filmen handler om en jøde ved navn professor Adolf Israel Grünbaum. Dr. Joseph Goebbels har kalt inn Grünbaum fra Sachsenhausen konsentrasjonsleir. Han skal hjelpe Hitler med å gjenfinne sin talerkunnskap før talen på første nyttårsdag.
Filmen hadde premiere 9. januar 2007 i Essen.
Mycterider

Utseende

Små til middelsstore (2,2 – 10 mm) biller, mer eller mindre avlange og parallellsidige, ofte ganske flate. Oversiden er mer eller mindre kledt med hår eller skjell. Hodet er av sterkt varierende størrelse og form. Hos slekten Mycterus er det lite og mer eller mindre trukket ut til en snute, slik at de ligner på snutebiller. Hos slekten Hemipeplus er hodet ganske stort og flatt, med skarpt markerte bakhjørner. Fasettøynene er temmelig store og flate. Antennene er 11-leddete, trådformede eller sagtakkede, og forholdsvis korte. Pronotum (brystskjoldet) har avrundede sidekanter uten en markert rand. Hos Mycterus er det bredest ved roten, der det er nesten like bredt som dekkvingene, hos Hemipeplus er det bredest ved framhjørnene. Dekkvingene har markerte "skuldre", mangler tydelige punktrekker. Artene i slekten Hemipeplus er lange og tynne, svært flate, og har sterkt forlenget bakkropp. De korte bakbeina når bare omtrent halvveis til bakkroppsspissen. Artene i underfamilien Lacconotinae er også lange og slanke, og skiller seg fra de andre medlemmene i familien på at oversiden er temmelig blank.  Beina er middels lange, bortsett fra hos Hemipeplus der de er påfallende korte. For- og mellomføttene er fem-leddete, bakføttene fire-leddete. Et eller flere av fotleddene er tolappede.

Levevis

De fleste av artene er trolig knyttet til død ved, men biologien deres er ikke godt kjent. Noen arter synes å være særlig knyttet til palmer. En Hemipeplus-art lever i bladslirene til storvokste gress. Den tynne og flate kroppsformen er en tilpassing til dette miljøet. De voksne billene kan av og til finnes på blomster, særlig tistler.
Grunnkretser i Kåfjord kommune

Grunnkretser i Kåfjord kommune er delområder og grunnkretser som seksjonerer Kåfjord kommune, Troms, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Fellesforetak

Fellesforetak (også joint venture) er en juridisk inngått økonomisk samarbeidsavtale som drives i fellesskap av to eller flere parter. Partene skyter inn om lag like store midler, deler kostnader og fortjeneste likt mellom seg og kontrollerer foretaket sammen. En slik avtale kan være inngått for et unikt prosjekts skyld, eller med tanke på langsiktig samarbeid. Et fellesforetak skiller seg fra en strategisk allianse, som ikke nødvendigvis bygger på likhet mellom partene.
På fransk er fellesforetak kalt entreprise commune og på engelsk joint venture eller joint undertaking. Joint venture forekommer også i norsk terminologi.
Anisorrhina flavomaculata

Utseende

En middelsstor (20–25 millimeter), blank, rødbrun til brunsvart gullbasse uten metallglans. Dekkvingen har en stor, omtrent kommaformet, gul flekk i den bakre delen. Lyse eksemplarer har runde, svarte flekker på pronotum og scutellum.

Levevis

De voksne billene kommer gjerne til overmoden frukt og steder der det flyter ut sevje fra sår i trær.

Utbredelse

Arten er utbredt i Sør-Afrika.
Jom Hashva

Jom Hashva eller Yom HaShoah (fullt navn: Yom HaZikaron laShoah ve-laGvura; hebraisk: יום הזיכרון לשואה ולגבורה; «Minnedag over holocaust og heltemot») er en jødisk minnedag over holocaust. Den blir markert på den 27. dagen i måneden Nisán, som er tidlig på våren. Jom Hashva falt dermed i 2008 på 2. mai og i 2009 på 21. april.
I Israel er det en nasjonal helligdag, og man minnes de seks millioner jødene som mistet livet i konsentrasjonsleirene under andre verdenskrig. I likhet med alle andre jødiske helligdager begynner den om kvelden. Alle underholdningssteder i hele Israel er stengt, med unntak av de som holder spesielle program tilegnet denne dagen. Om kvelden lyder en sirene i hele landet, og alle reiser seg til to minutters stillhet.
Yad Vashem, den nasjonale organisasjonen for holocaust-forskning og opplysning, lager et spesielt program med seremonier o.l. hvert år. Rundt om på skolene holdes forskjellige program for å lære elevene om holocaust. Slike seremonier inkluderer vanligvis tenning av minnelys og kanskje en presentasjon av en som overlevde krigen.
Utenfor Israel har Jom Hashva blitt mer og mer kjent for jøder og ikke-jøder gjennom utgivelsen av hundrevis av bøker, opprettelsen av museer og minnesmerker og gjennom film og TV. Folk benytter denne dagen til å lære om og reflektere over det som skjedde under holocaust. Rundt om i verden holder jødiske menigheter seremonier på denne dagen.

Opprinnelse

Jom Hashva ble etablert ved israelsk lov i 1959 og ble undertegnet av David Ben-Gurion, Israels daværende statsminister, sammen med Yitzhak Ben-Zvi, daværende president. Det var opprinnelig foreslått at den skulle legges til den 15. dagen i Nisán, dagen for Warszawaoppstanden, men siden dette også var den første dagen i Pesach ble datoen den 27. dagen i Nisán i stedet. Åtte dager før Yom Ha'atzma'ut, Israels uavhengighetsdag.
Oldermann

Oldermann, eller på dansk oldermand, er en tittel som særlig blir brukt om en formann i et håndverkslaug. Ordet ble tidligere brukt om ledelsen av det hanseatiske kontor i Bergen, men fra 1600-tallet om formennene i de gamle håndverkslaugene ellers i Norge. Oldermannen førte regnskap, skrev ut svennebrev og annet og stod ansvarlig for at medlemmene overholdt de faglige kravene til kvalitet. Oldermannen ble opprinnelig valgt av laugsmestrene, men ble siden ofte utpekt av magistraten. Vervet som oldermann gikk på omgang, og vanlig tjenestetid var to–tre år.
Ordet oldermann er lånt fra det middelnedertyske olderman eller alderman, som gammelengelske ealdorman, en politisk tittel som er kjent fra middelalderen og som gradvis utviklet seg via alderman til oldermann. Ordet ble tidligere også brukt om rådmann. Det engelske alderman var en folke- eller seinere kongevalgt høvding for et større distrikt hos angelsakserne. Etter 1882 var eldermen navn på den øverste fjerdedelen av et kommunestyre i England, Wales og Irland, og betegnelsen alderman er tatt i bruk i flere andre engelskspråklige land, bl.a. i USA.
Aldermand kunne på dansk bety «formann for bylaget». På svensk kan åldermann også brukes om äldste, det vil si «eldste». Eldste (på gresk presbyteros, fransk anciens og engelsk elders) er en urkirkelig æres- og embetstittel, overtatt fra jødedommen. Betegnelsen brukes også om en (valgt) formann for et gilde, laug eller gruppe av håndverksmestere.
Wolfgang Tiefensee

Bakgrunn og utdannelse

Han vokste opp i en musikkbegeistret katolsk familie, som sønn av komponisten Siegfried Tiefensee (f. 1922). Allerede som skoleelev vant han med sin cello Bach-prisen i Leipzig, men han regnet seg ikke som tilstrekkelig begavet til en musikerkarrière.
På grunn av sin kristelige oppdragelse var han ikke medlem av DDRs kommunistiske masseorganisasjoner, Junge Pionere og FDJ, deltok ikke i Jugendweihe som er et ateistisk motstykke til den kirkelige konfirmasjonsfeiringen, og vegret seg for å avtjene militærtjeneste med våpen. Etter våpenløs verneplikt som byggsoldat i 1976 fikk han studere ved en ingeniørskole, og utdannet seg i 1979 til ingeniør for industriell elektronikk. Han arbeidet som produktutviklingsingeniør fra 1979 til 1986 i Leipzig, og videreutdannet seg til fagingeniør for bygningsinformatikk. I 1986 skiftet han over til den tekniske høyskolen i Leipzig, hvor han videreutdannet seg til diplomingeniør (tilsvarende hovedfag) i elektroteknikk.
Han er gift siden 1976 og har fire barn. Hans bror Eberhard Tiefensee er katolsk prest og professor i filosofi, samt tidligere dekanus for det katolsk-teologiske fakultet ved universitetet i Erfurt.

Politisk karrière

I 1989 engasjerte Wolfgang Tiefensee seg første gang politisk i borgerbevegelsen Demokratie Jetzt, som han representerte ved «det runde bordet» i Leipzig. Han ble valgt til byråd i Leipzig av «det runde bordet», og var kort tid også medlem av bystyret for fraksjonen Bündnis 90.
I 1990 ble han leder for skoleforvaltningen i Leipzig, og fra 1992 var han byråd for ungdom, skole og utdannelse. Han ble borgermester ansvarlig for ungdom, skole og sport i 1994. I 1995 ble han medlem av SPD.
Den 26. april 1998 ble Wolfgang Tiefensee i annen valgomgang med 48,4 prosent av stemmene valgt til overborgermester i Leipzig for en periode på 7 år. Under hans tid som overborgermester har han lykkes i å tiltrekke en rekke store industribedrifter til byen. Gjennom BMW og Porsches fabrikker i byen har det blitt skapt ca. 10 000 arbeidsplasser. Selskapet DHL flyttet i slutten av 2004 sitt luftfraktsenter for Europa til Leipzig, noe som innebærer ytterligere 10 000 arbeidsplasser.
Etter valget i 2002 takket Tiefensee nei til et tilbud fra Gerhard Schröder om å bli transport, bygnings- og boligminister i den føderale regjeringen. Han begrunnet det med sin sterke tilknytning til Leipzig og sitt arbeide med Leipzigs kandidatur til å få olympiaden i 2012. Han lot seg heller ikke overtale til å stille som toppkandidat ved landdagsvalget i Sachsen i 2004, men deltok likevel i oktober det året i SPDs forhandlingsgruppe ved dannelsen av en ny koalisjonsregjering i Fristaten Sachsen.
I 2003 tilhørte Wolfgang Tiefensee Hartz-kommisjonen, som utarbeidet Hartz-konseptet som del av Agenda 2010.
Tiefensee ble gjenvalgt som Leipzigs overborgermester 10. april 2005 med 67,1 % av stemmene i første valgomgang.
Wolfgang Tiefensee ble den 13. oktober 2005 av SPDs presidium tildelt posten som transport- og bygningsminister i koalisjonsregjeringen under Angela Merkel. Han hadde denne ministerposten frem til 2009.
Eudicella (Cyprolais) hornimanni

Utseende

En ganske stor (25-32 millimeter), blankt grønn gullbasse. Hode og forkropp (inkludert scutellum) er skarpt grønne, dekkvingene grønngule med en mørkgrønn skråstripe. Denne arten har ikke påfallende metallglans. Hannen har et bredt, rødlig framspring i den uthulte pannen, med et T-formet horn i midten og kraftige pigger på sidene. Bakerst i pannen er det to trekantede tenner (rett over den uthulte delen). Hunnen utmerker seg med en bred, firkantet, rød "snute".

Levevis

Hannene bruker "hornene" sine til å kjempe om hunnene. Hver hann prøver å vippe motstanderen over på ryggen ved å presse hornet under ham.
Som hos de fleste andre Cetoniinae utvikler larvene seg i morken, død ved, og de voksne billene besøker gjerne blomster.

Utbredelse

Arten lever i Vest- og Sentral-Afrika (Kamerun, Uganda).
Hou Hanshu

Hou Hanshu (tradisjonell kinesisk: 後漢書, forenklet kinesisk: 后汉书, pinyin: Hòu Hàn-shū; «Det senere Handynastis historie») er et offisielt kinesisk historieverk sammenstilt av Fan Ye, og omhandler det senere (eller østlige) Handynastiet (25-220).
Hou Hanshu inngår i det som kalles De fire tidlige historieverk (前四史); de øvrige er Shiji, Hanshu og Sanguo Zhi. Disse fire regnes i sin tur som del av De tjuefire historieverk (二十四史).
Fan Ye benyttet seg av flere tidligere historieverk, deriblant Shiji av Sima Qian og Hanshu av Ban Gu, samt mange andre hvorav de fleste ikke er blitt bevart i fullstendig stand for ettertiden.
Tåtten om Brandkrosse

Tåtten om Brandkrosse (Brandkrossa þáttr) er en tått, en kort islendingesaga fra 1200-tallet. Historien foregår ved Vopnafjörður nordøst på Island og i Norge på 900-tallet og handler om Grim som aler opp en okse kalt Brandkrosse, og om hvordan han mister den på havet og finner både den og sin framtidige kone i en fjellhule i Norge. Sagaen har blitt beskrevet som «an extension of Droplaugarsona saga, offering more detail about the origins of the saga’s heroes.»
Den unge bonden Grim er stolt av oksen som han har gitt navnet Brandkrosse (etter dens brandgule korstegning), og blir ulykkelig da oksen en dag mister forstanden og svømmer til havs. Grim blekner, og lar seg heller ikke trøste av at broren Torsteinn kommer og blir vinteren over hos ham. Torsteinn foreslår at de skal reise utenlands, og de får skipsleilighet til Trondheim, hvor de selger skinnlasten sin til en ukjent mann kalt Karhøfdi som var huskar hos bonden Geitir. Da brødrene etter en stund gir seg ut på leting etter Geitir for å få oppgjør for skinnene, er det ingen som kjenner ham. Til sist får de kunnskap om et fjell kalt Geitirshammeren; her finner de både Karhøfdi, Geitir og hele husholdningen - og dertil også oksen Brandkrosse. Til erstatning for oksen tilbyr Geitir at Grim kan få gifte seg med Geitirs datter Droplaug. Ekteskapet feires, og de vender lykkelige tilbake til Island, rikt utrustet med gaver og verdisaker. Grim og Droplaugs datter Mardøl ble senere farmor til Droplaug Grimsdatter, som ble mor til Grim og Helge, hovedpersonene i Soga om Droplaugs-sønene.
I et håndskrift er teksten gitt tittelen «Þáttur um uppruna Droplaugarsona og af Brandkrossa» Historien ble oversatt til norsk av Ole Andreas Øverland i 1897 som «Eventyret om Brandkrosse» i hans Norske historiske Fortællinger bind 1. Nyeste oversettelse er Tåtten om Brandkrosse ved Birgit Nyborg i fembindsverket Islendingesagaene, 2014.
Platycerus virescens

Utseende

En forholdsvis liten (7,5-12 millimeter), avlang, blankt svart hjortebille. Hos denne arten er det vanligvis lite utpreget metallglans, selv om artsnavnet betyr "skinnende". Kroppen er litt flattrykt, og er fint og litt spredt punktert. Hodet er firkantet, bredere enn langt. Kjevene er ikke like store som hos mange andre hjortebiller men fortsatt påfallende, hos hannene omtrent så lange som hodet og dermed større enn hos de fleste andre Platycerus-artene.  Dekkvingene har fine lengdestriper .

Levevis

Larvene utvikler seg i råtnende trevirke av ulike løvtrær (eik og hikkori, av og til også furu), de voksne billene besøker av og til blomster.

Utbredelse

Arten er utbredt i det østlige Nord-Amerika, vest til Texas, nord til Ontario og Nova Scotia . Den skal også være funnet i Oregon .
Magic Mike

Sammendrag

Mike Lane (Channing Tatum) har store planer om å starte sin egen bedrift, men han må betale regningene sine gjennom forskjellige strøjobber. Han er ansatt som stripper ved nattklubben Xquisite Strip Club i Tampa, som blir eid av Dallas, som planlegger å grunnlegge et imperium av strippeklubber. Mike møter den 19 år gamle Adam, som nettopp har sluttet på skolen, og som leter etter en jobb. Mike tar Adam under sine vinger, og oppfordrer ham til å begynne med stripping ved Xquisite. Mike blir introdusert til Adam`s søster Brooke. Til tross for hans av og-på forhold med en kvinne som heter Joanna, blir Mike tiltrukket av Brooke og han lover å passe godt på Adam. Adam blir ansatt som stripper ved Xquisite, begynner med narkotika og han har sex med flere kunder ved strippeklubben. Når Dallas kunngjør at han planlegger å flytte hele nattklubben til Miami, betror Mike seg til Brooke at han er lei av jobben som stripper. Mike ønsker å ta opp et lite lån for å starte sin egen bedrift og produsere møbler. Banken avslår lånesøknaden hans, og Mike innser at han må fortsette som stripper for å få råd til å betale alle regningene sine. Adam begynner å selge narkotika til kundene ved Xquisite. Adam bruker narkotika regelmessig, og Mike merker mer av hans hensynsløse atferd. 
Noen dager senere skal Mike og Adam strippe ved en privat fest ved en studentforening for kvinner hvor Adam prøver å selge narkotika. På festen gir Adam litt ecstasy til en ung kvinne, noe som forårsaker et slagsmål mellom Adam og kvinnens kjæreste. Mike og Adam må flykte fra huset. Senere, ved Xquisite blir Dallas rasende når han finner ut at Mike ikke fikk betalt for sin opptreden før slåsskampen oppstod. Adam mistet også pakken med narkotika, som han verdsetter til cirka $10.000 ved huset. Etter showet deres ved klubben neste kveld tar Mike og Adam litt mer narkotika og går til en annen nattklubb. Adam blir syk, kaster opp og besvimer, og Brooke finner ham på gulvet neste morgen. Brooke blir rasende og konfronterer Mike om hans livsstil, og hun avslutter sitt vennskap med ham. Senere bryter de som leverte narkotika til Adam seg inn i leiligheten til Mike og de leter etter Adam. Mike oppdager at Adam løy til ham om verdien av pakken med narkotika, og han gir dem $ 10 000 (det aller meste av sparepengene sine) for å betale Adam`s gjeld. Mike oppdager at Dallas ikke føler noen lojalitet til noen av av danserne ved nattklubben, og at han blir kun drevet av grådighet. Mike får nok av jobben sin og går sin vei. Han reiser til Brooke hvor han forteller at han er ferdig med jobben sin i nattklubben. Dallas oppdager at Mike ikke kommer tilbake, og han inviterer Adam til å erstatte Mike som frontfigur for danserne. Brooke og Mike innser at de har følelser for hverandre, og de diskuterer hva de skal spise til frokost neste morgen.
Micaria fulgens

Utseende

Micaria fulgens er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er svarte med litt metallskinn og har sølvfargede flekker. Den er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Micaria fulgens er aktiv om dagen i solskinn og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Roskilde-krøniken

Roskilde-krøniken (latin Chronicon Roskildense) er en liten bok om dansk historie som med unntaket av et par årbøker (annaler) er det eldste kjente forsøk på å skrive en sammenhengende fortelling om dansk historie av en dansk forfatter. Den behandler tiden fra kristendommens introduksjon i Danmark og fram til forfatterens egen tid. Manusskripet er skrevet på latin.

Beskrivelse av verket

Den originale krønike dekker tidsperioden fra Harald Klakks dåp i 826 og fram til ca. 1140. En senere tilføyelse fra kong Valdemar den stores tid  fyller et par sider og omhandler perioden fram til år 1157 hvor kong Valdemar overtar den danske trone. Disse sidene er basert på sitater fra andre kilder.
Forfatteren er ukjent, men det menes at personen må ha hatt en eller annen forbindelse med Roskilde domkirke ettersom vedkommende uttaler seg med sikkerhet om det som handler om Roskilde. Forfatteren har ingen interesse for kirkelige forhold, men skriver livlig om alt annet. Begivenhetene selv er kun kort beskrevet mens personene som deltar i dem eller som utløser begivenhetene er beskrevet med følelse.

Sett fra de som tapte

I motsetningen til Saxo Grammaticus’ Gesta Danorum eller Sven Aggesens Brevis Historia Regum Dacie som begge handler om Danmarks historie sett fra seierherrenes side, beskriver Roskilde-krøniken ofte den tapende siden i de samme forhold. Til tider virker forfatteren bitter og denne kjensgjerningen er med på å gjøre krøniken til det interessante verk som det er. Krøniken holder med kirken, er på samme side som Magnus i borgerkrigen, misliker de som vant krigen, i motsetningen til Saxo.
De første delene av krøniken er i mange tilfeller basert på Adam av Bremens Descriptio insularum Aquilonis, noen ganger i direkte sitater, likevel har forfatteren kun tatt det han skal bruke og forståelsen er heller ikke den samme hos Adam av Bremen.

Når krøniken ble skrevet

Som med mange danske krøniker er det nøyaktige tidspunktet for nedskrivningen ikke kjent. Den originale krønike slutter brått. Olav II Haraldsen, sønn av Harald Kesja, blir omtalt som om han fortsatt skulle være i live – og han døde i 1143. 
Det siste stykket fra tiden da Eskild blir erkebiskop og Rike er biskop i Roskilde, og deres uenighet om hvor erkebispestolen i Lund skulle ligge. Avgjørelsen falt til fordel for Eskil. Dette skjedde i 1137–1138. Derfor må krøniken ha vært ferdig en gang mellom 1138 og 1143. Det må bemerkes at verket ender brått og dette var neppe den planlagte avslutningen.